གལ་ཏེ་ང་ཚོས་འཚེ་མེད་ཞི་བདེའི་རང་ཚུགས་མ་འཆོར་བའི་མི་ནུས་བཟང་བོ་དེ་བརྟན་བརླིང་སྒོས་མུ་མཐུད་དུ་ལེགས་བཅོས་མ་བྱས་ན།མིའི་རིགས་ནི་སྲོག་ལ་རྔམ་ཆེ་ཞིང་གདུག་རྩུབ་ཆེ་བ།སྐྱི་གཡའ་བ།རང་ཁོ་ན་ལས་གཞན་དོན་སྤུ་ཙམ་ཡང་མི་སེམས་པའི་འཇིགས་རུང་གཅན་གཟན་ལྟ་བུ་ཞིག་ཏུ་འགྱུར་ངེས་རེད།མིག་སྔར་ཞང་ཀང་གི་དངོས་འབྲིའི་མུ་འབྲེལ་བརྙན་འཕྲིན་འགའ་ལས་གསལ་བརྗོད་བྱས་པ་ལྟར་ན།མིའི་རིགས་ཀྱི་སྨྱོ་ཧམ་ཆེན་པོས་རང་གི་ཁ་ཟས་ཀྱི་ཆེད་དུ་ཆུ་ནང་གི་སྲོག་ཆགས།ནམ་མཁའ་ཡི་འདབ་ཆགས།ས་ཐོག་གི་རྨིག་ཐོགས་དང་སྡེར་ཐོགས་ཐམས་ཅད་ཀྱི་གཅེས་པའི་སྲོག་འཕྲོག་ནས་ཟད་སུ་གསོལ་བས་ཧ་ལམ་སའི་གོ་ལའི་སྲོག་ཆགས་ཇི་སྙེད་ཅིག་རྩ་བརླག་ཏུ་བཏང་ཚར།ཆོས་ཐམས་ཅད་ནི་རྟེན་འབྱུང་གི་རང་བཞིན་དུ་ཚུགས་ཐུབ་ཏུ་གྲུབ་པས།ཅིག་ཤོས་བསད་ན་ཅིག་ཤོས་གསོན་ཐུབ་པའི་ངེས་པ་གཏན་ནས་མེད་པས།ད་ལྟ་མངོན་སུམ་འཛེམས་མེད་དུ་མིའི་རིགས་ཀྱི་འཚོ་གནས་ལ་དངོས་སམ་བརྒྱུད་ནས་འཇིགས་སྣང་ཚབས་ཆེན་སྐུལ་བཞིན་པའི་རྩ་བའི་ཆ་ནས་གཞིགས་ནའང་།སློབ་གསོའི་མ་ལག་ཏུ་མི་ནུས་ལེགས་བཅོས་ཀྱི་ཐད་ནས་གཞན་ཕན་དང་སྙིང་རྗེའི་ལྟག་ཆུ་རྩ་བ་ནས་ཆད་པའི་རྟགས་མཚན་མ་ནོར་བ་དེ་ལགས།ཉེ་ཆར་འཛམ་གླིང་གི་ས་ཁུལ་ཁ་ཤས་སུ་མི་ཤ་ནི་འཚོ་བཅུད་འཛོམས་པའི་ཟས་རིགས་ཤིག་ཏུ་ངེས་བཟུང་བ་དང་།དེ་ཟ་མཁན་ནི་མི་འཇོན་ཐང་ཅན་དུ་བགྲང་བཞིན་ཡོད་པ་ནི་དཔེ་མཚོན་འཕེར་བའི་གནས་ཤིག་རེད།གལ་ཏེ་ང་ཚོས་རྡོག་རྩ་གཅིག་སྒྲིམ་གྱིས་བྱམས་སྙིང་རྗེ་གཞི་མར་བཅོལ་ནས་མི་ནུས་ལེགས་བཅོས་བྱེད་པར་མཐའ་གཅིག་ཏུ་མ་བརྩོན་ན།དཔེར་ན་མི་ཤ་ཟ་བའི་སྣང་ཚུལ་འདི་ཡང་ཁ་སང་དེ་རིང་ལ་གྲོང་ཁྱེར་དང་གྲོང་བརྡལ་དག་ཏུ་རྒྱ་མཚོའི་ནང་གི་སྡིག་སྲིན་དང་སྦལ་བ།ཞྰ་སོགས་ཟ་མི་ཤེས་པའི་མི་ནི་ཐོས་རྒྱ་དང་མཐོང་རྒྱ་མེད་པའི་མི་ཐ་ཆད་དུ་བརྩི་བ་ལྟ་བུའི་གོམས་གཤིས་ཤིག་མི་འགྱངས་པར་ང་ཚོའི་འདྲེན་བྱེད་ཟུང་གི་དགའ་སྟོན་དུ་འགྱུར་ངེས་ཡིན་པས།སློབ་གསོས་མི་ནུས་ལེགས་བཅོས་ཐད་ལ་ཐོན་པའི་ནུས་པར་དོ་སྣང་དང་གདེང་འཇོག་ཆེས་ཆེར་བྱ་རྒྱུ་ནི་རྒྱལ་ཁབ་དང་མི་རིགས།མི་སྒེར་སོགས་མདོར་ན་མིའི་རིགས་འཕེལ་རྒྱས་སུ་འགྲོ་ཐུབ་མིན་གྱི་རྩ་བར་ཆགས་ཡོད་པས།ང་ཚོས་དཔེ་ཁྲིད་མི་སྐྱོང་གི་རླབས་ཆེན་བྱ་གཞག་ཁྲོད་འདི་ཉིད་ལ་དོ་འཁུར་དང་ཡིད་འཇོག་བྱ་རྒྱུ་ནི་འཛམ་གླིང་ཞི་བདེ་དང་སྤྱི་ཚོགས་འཕེལ་འགྱུར་ལ་མེད་དུ་མི་རུང་བའི་རྒྱུ་མ་ནོར་བ་ཞིག་ཡིན་པར་སྒོ་ཀུན་ནས་སྙམ་མོ།།